Oʻzbekiston Respublikasining 2005-yilgi investitsiya dasturi toʻgʻrisida
(resolution, 2021-02-22)

Respublika yalpi ichki mahsulotining barqaror oʻsishini taʼminlash, iqtisodiyotdagi tarkibiy qayta oʻzgartirishlarni chuqurlashtirish, strategik ijtimoiy dasturlarni toʻliq koʻlamda amalga oshirish, yangi ish oʻrinlari tashkil etish, shuningdek toʻgʻridan toʻgʻri xorijiy investitsiyalarning jalb etilishini kengaytirish maqsadida Vazirlar Mahkamasi qaror qiladi: 1. Oʻzbekiston Respublikasi Iqtisodiyot vazirligi tomonidan Moliya vazirligi, Tashqi iqtisodiy aloqalar agentligi hamda manfaatdor vazirliklar, idoralar va xoʻjalik birlashmalari bilan birgalikda ishlab chiqilgan 2005-yil uchun Oʻzbekiston Respublikasi Investitsiya dasturi kapital qoʻyilmalarining asosiy parametrlari va ijtimoiy soha obyektlarini ishga tushirish prognozi 1 va 2-ilovalarga* muvofiq maʼqullansin. 2. Quyidagilar: 2005-yil uchun davlat budjeti mablagʻlari hisobiga markazlashtirilgan kapital qoʻyilmalar limitlari 3-ilovaga* muvofiq; 2005-yil uchun budjetdan tashqari Respublika yoʻl jamgʻarmasi mablagʻlari hisobiga markazlashtirilgan kapital qoʻyilmalar limitlari 3a-ilovaga* muvofiq; 2005-yil uchun budjetdan tashqari Maktab taʼlimi jamgʻarmasi mablagʻlari hisobiga markazlashtirilgan kapital qoʻyilmalar limitlari 3b-ilovaga* muvofiq; Oʻzbekiston Respublikasi Hukumati kafolati ostida xorijiy kreditlarni jalb etgan holda amalga oshiriladigan 2005-yil uchun investitsiya loyihalarining aniq dasturi 4-ilovaga* muvofiq tasdiqlansin. 3. Quyidagilar: toʻgʻridan toʻgʻri xorijiy investitsiyalar va kreditlarni jalb etgan holda amalga oshiriladigan 2005-yil uchun investitsiya loyihalarining aniq yoʻnaltirilgan dasturi 5-ilovaga* muvofiq; ustuvor investitsiya takliflarining yigʻma roʻyxati 6-ilovaga* muvofiq maʼqullansin. Vazirlar Mahkamasi komplekslari: Oʻzbekiston Respublikasi Tashqi iqtisodiy aloqalar, investitsiyalar va savdo vazirligi, Iqtisodiyot vazirligi, Davlat mulki qoʻmitasi, Tashqi ishlar vazirligi, 6-ilovaga* kiritilgan investitsiya loyihalari tashabbuskorlari bilan birgalikda ushbu loyihalarni amalga oshirish uchun potensial investorlarni tanlov asosida qidirib topishni taʼminlasinlar; investitsiya loyihalari ijrochilari bilan birgalikda, keyinchalik ushbu qarorga 4 va 5-ilovalarga* oʻtkazish uchun 6-ilovaga* kiritilgan investitsiya loyihalarining texnik-iqtisodiy asoslashlarini oʻz vaqtida koʻrib chiqish va tasdiqlash boʻyicha ishlarni tashkil etsinlar. 4. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, vazirliklar, idoralar hamda buyurtmachi xoʻjalik birlashmalari: markazlashtirilgan kapital qoʻyilmalar hisobiga moliyalashtiriladigan obyektlar boʻyicha 2005-yil uchun qurilishlarning moʻljallanayotgan aniq roʻyxatlarini Oʻzbekiston Respublikasi Iqtisodiyot vazirligi va Moliya vazirligiga kelishish uchun bir hafta muddatda taqdim etsinlar; 2005-yil 15-yanvargacha Oʻzbekiston Respublikasi Davlat arxitektura va qurilish qoʻmitasi bilan birgalikda qurilishi yangidan boshlanadigan obyektlar boʻyicha tanlov savdolari oʻtkazishni va yildan-yilga oʻtuvchi obyektlar boʻyicha qurilishning qoldiq qiymatini 2005-yil 1-yanvardagi holatiga koʻra qayta hisoblab chiqishni tugallasinlar; tanlov savdolari natijalari tasdiqlangandan keyin bir hafta muddatda qurilishlarning titul roʻyxatlarini tasdiqlasinlar, qurilishi yangidan boshlanayotgan obyektlar boʻyicha pudrat shartnomalari tuzilishini taʼminlasinlar hamda ularni rasmiylashtirish va moliyalashtirishni ochish uchun Oʻzbekiston Respublikasi Moliya vazirligiga va uning joylardagi organlariga, shuningdek xizmat koʻrsatuvchi banklarga taqdim etsinlar. 5. Oʻzbekiston Respublikasi Iqtisodiyot vazirligi Moliya vazirligi bilan birgalikda markazlashtirilgan kapital qoʻyilmalar hisobiga moliyalashtiriladigan obyektlar boʻyicha 2005-yil uchun qurilishlarning aniq roʻyxatlarini buyurtmachilar tomonidan taqdim etilgandan keyin oʻn kun muddatda belgilangan tartibda kelishib olsin. Oʻzbekiston Respublikasi Moliya vazirligi tuzilgan shartnomalarga hamda moliyalashtirishning kelishilgan jadvallariga muvofiq moliyalashtirishning rasmiylashtirilishini va avans toʻlovlarining oʻtkazilishini 2005-yil 1-fevralgacha amalga oshirsin. 6. Oʻzbekiston Respublikasi Davlat arxitektura va qurilish qoʻmitasi, Iqtisodiyot vazirligi, Moliya vazirligi hamda Oliy va oʻrta maxsus taʼlim vazirligining Oʻrta maxsus, kasb-hunar taʼlimi markazining akademik litseylar va kasb-hunar kollejlarida bitta oʻquvchi oʻrniga xarajatlarni: namunaviy loyihalarda oʻquv sinflari, oʻquv ustaxonalari va laboratoriyalaridan foydalanishni maqbullashtirish, oʻquv va yordamchi quvvatlarning oqilona yuklamasi; yotoqxonalarni blok metodi bilan qurishga oʻtish, zaruriyatga qarab keyinchalik ularning quvvatini bosqichma-bosqich koʻpaytirish; akademik litseylar va kasb-hunar kollejlarini loyihalashtirish va qurishda qimmat turadigan qurilish materiallari, shu jumladan pardozlash materiallari qoʻllashni taqiqlash hisobiga qisqartirish boʻyicha taklifi qabul qilinsin. Oʻzbekiston Respublikasi Davlat arxitektura va qurilish qoʻmitasi Oʻrta maxsus, kasb-hunar taʼlimi markazi bilan birgalikda xarajatlarni qisqartirishga doir yuqorida koʻrsatib oʻtilgan chora-tadbirlarni hisobga olgan holda akademik litseylar va kasb-hunar kollejlarini qurish va rekonstruksiya qilish uchun bazaviy loyihalarning amaldagi normativ hujjatlarini uch oy muddatda qayta koʻrib chiqsin. Belgilansinki, tasdiqlangan loyiha yechimlaridan barcha chekinishlar, xarajatlarni belgilangan tartibni buzgan tomon hisobiga oʻtkazgan holda, ishlarning bajarilgan hajmidan chiqarib tashlanadi. 7. Oʻzbekiston Respublikasi Moliya vazirligi, vakolatli banklar obyektlar va qurilishlarni moliyalashtirishda Oʻzbekiston Respublikasi Vazirlar Mahkamasining 2003-yil 12-sentabrdagi 395-son qarori bilan tasdiqlangan Markazlashtirilgan manbalar hisobiga qurilishni tashkil etish, moliyalashtirish va kreditlash tartibi toʻgʻrisida Nizomga amal qilsinlar. 8. Belgilab qoʻyilsinki, markazlashtirilgan kapital qoʻyilmalar hisobiga amalga oshirilayotgan investitsiya loyihalarini amalga oshirish jarayonida loyihalash va ekspert tashkiloti aybi bilan yoʻl qoʻyilgan qoʻshimcha ishlar va xarajatlar hajmi aniqlangan taqdirda ushbu loyihani ishlab chiqish yoki ekspertizadan oʻtkazish uchun toʻlangan summaning hammasi koʻrsatib oʻtilgan tashkilotlardan davlat budjeti daromadiga olib qoʻyiladi. 9. Quyidagilarga: Xorijiy investitsiyalar va kreditlar ishtirokida yirik va strategik muhim investitsiya loyihalarini amalga oshirish boʻyicha muvofiqlashtiruvchi kengashga Oʻzbekiston Respublikasi Iqtisodiyot vazirligi va Moliya vazirligining birgalikdagi taqdimnomasi boʻyicha tasdiqlangan Investitsiya dasturining umumiy parametrlari doirasida investitsiya loyihalarining aniq dasturiga va alohida buyurtmachilar boʻyicha kapital qoʻyilmalar limitlariga 2005-yil mobaynida aniqlashtirishlar kiritish, shu jumladan investitsiya loyihalarini yigʻma roʻyxatdan dasturning aniq qismiga yoki aniq qismdan yigʻma roʻyxatga oʻtkazish; Oʻzbekiston Respublikasi Iqtisodiyot vazirligiga Moliya vazirligi bilan kelishgan holda, oʻtkazilgan tanlov savdolarini hamda alohida qurilishlar va obyektlar boʻyicha mablagʻlarning amalda oʻzlashtirilishini hisobga olgan holda buyurtmachilar qurilishlarining aniq yoʻnaltirilgan roʻyxatiga tasdiqlangan limitlar doirasida tuzatishlar kiritish huquqi berilsin. 10. Oʻzbekiston Respublikasi Davlat arxitektura va qurilish qoʻmitasi: Oʻzbekiston Respublikasi Monopoliyadan chiqarish, raqobat va tadbirkorlikni qoʻllab-quvvatlash davlat qoʻmitasi bilan birgalikda foydalanishga tayyor holda topshirish shartlarida tanlov savdolari oʻtkazishning belgilangan tartibiga rioya etilishini taʼminlasin hamda ikkinchi va keyingi yillarda qurilishning shartnomaviy joriy narxlarini aniqlashtirsin; investitsiya loyihalarini amalga oshirishning butun davri mobaynida loyiha va qurilish ishlari sifati va obyektlar qurilishi muddatlariga rioya etilishi ustidan doimiy nazoratni amalga oshirsin; yilning har choragida Vazirlar Mahkamasiga shartnoma majburiyatlarining bajarilishi, loyiha va qurilish ishlari sifati monitoringi natijalari toʻgʻrisida hisobot taqdim etsin. 11. Oʻzbekiston Respublikasi Monopoliyadan chiqarish, raqobat va tadbirkorlikni qoʻllab-quvvatlash davlat qoʻmitasi “Davarxitektqurilish” qoʻmitasi va Moliya vazirligi bilan birgalikda markazlashtirilgan kapital qoʻyilmalar hisobiga amalga oshiriladigan kapital qurilishda narxlar shakllantirilishi ustidan doimiy nazorat oʻrnatsin. 12. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari R.S. Azimov zimmasiga yuklansin.